Imtella' Awwissu 29, 2021 Rapport: Glen Falzon Jumejn qabel it-truppi Amerikani jirtiraw darba għal dejjem mill-Afganistan, il-militar Amerikan attakka vettura b'mill-anqas raġel wieħed fi triqtu lejn l-ajruport ta' Kabul biex jitwettaq attakk suwiċida. Fl-ajruport ta' Kabul fadal aktar minn elf persuna jistennew bħal biex jitilqu mill-Afganistan. Intant, il-Gvern Ingliż ħabbar li rtira t-truppi kollha tiegħu mill-pajjiż, bil-Prim Ministru Boris Johnson, jgħid li t-truppi Ingliżi li servaw fl-Afganistan ma ħaduhiex tajjeb li t-Taliban reġġgħu fit-tmun tal-pajjiż. Fl-Afganistan, il-militar Amerikan wettaq attakk mill-ajru bi drone fuq vettura li fiha kien hemm grupp ta' persuni leali lejn fergħa tal-Istat Iżlamiku bbażata f'dan il-pajjiż. Uffiċċjal tal-militar Amerikan qal li fil-vettura kien hemm mill-inqas raġel wieħed li kien fi triqtu biex jagħmel attakk suwiċida fl-ajruport ta' Kabul. Hu mifhum li f'dan l-attakk ma nqatlux persuni innoċenti. Kelliem għat-Taliban ukoll ikkonferma dan l-attakk. Dan seħħ minuti wara li ġie sparat rock qrib l-ajruport ta' Kabul. Għadu mhuwiex ċar iżda jekk hemmx rabta bejn dawn iż-żewġ attakki. Dawn l-iżviluppi seħħew jumejn biss qabel hu ppjanat li t-truppi Amerikani jirtiraw għalkollox mill-Afganistan. L-Istati Uniti ddikjarat li se tkompli bl-attakki mill-ajru skont kif meħtieġ anki wara l-attakk suwiċida fl-ajruport ta' Kabul tlitt ijiem ilu li fih inqatlu 170 persuna fosthom 13-il suldat Amerikan. Hu stmat li bħalissa hemm madwar elf persuna fl-ajruport ta' Kabul jistennew biex jitilqu mill-Afganistan. Terz minnhom huma ċittadini Amerikani. Hu stmat li s'issa iktar minn 117,000 persuna ġew evakwati mill-pajjiż mindu t-Taliba ħa t-tmun tal-pajjiż fil-15 ta' Awwissu. Intant, il-Gvern Ingliż ikkonferma li rnexxielu joħroġ lit-truppi kollha tiegħu mill-Afganistan. Mill-14 ta' Awwissu, ġew evakwati 15,000 suldat Ingliż. B'hekk, wara 20 sena intemmet il-preżenza tal-militar Ingliż fl-Afganistan. Hu stmat li matul dan il-perjodu mietu 450 suldat Ingliż. Il-Prim Ministru, Boris Johnson, qal li s-suldati Ingliżi għandhom ikunu kburin bis-servizz tagħhom fl-Afganistan. Irrikonnoxxa iżda li kienet iebsa għalihom meta t-Taliban reġgħu ħadu t-tmun tal-pajjiż mingħand il-forzi militari ta' dak li kien il-Gvern fil-pajjiż. Il-Gvern Ingliż issospenda wkoll l-operat tal-ambaxxa tiegħu fl-Afganistan.